Poštovani gospodine predsjedniče, poštovane kolegice i kolege. Sukladno odredbama Zakona o pravu na pristup informacijama a nakon objavljenog poziva provedbene sigurnosne provjere, razgovora sa kandidatima i pribavljenog mišljenja Odbora za informiranje, informatizaciju i medije Hrvatskoga sabora Odbor za Ustav, Poslovnik i politički sustav Hrvatskoga sabora predlaže Hrvatskom saboru da izabere povjerenicu za informiranje između kandidatkinja koje su dobile većinu glasova i to Anamarije Muse i Sandre Križanec. Hvala.
Hvala i vama poštovani kolega Grbin. Otvaram raspravu. Nema zainteresiranih. Zaključujem raspravu. Kako je, poštovane kolegice i kolege, kako je broj kandidata veći od broja koji se bira provesti ćemo tajno glasovanje. Prije nego pristupimo tajnom glasovanju izvijestit ću vas o načinu glasovanja i utvrđivanju rezultata. Kod tajnog glasovanja primjenjuju se odredbe Poslovnika od članka 260. do članka 267. Tajno glasovanje provodi se glasačkim listićima. Glasački listići su iste veličine, boje, oblika i ovjereni su pečatom Sabora. Na glasačkom listiću prezimena kandidata navedena su abecednim redom. Glasačke listiće priprema tajnik Sabora. Predsjedatelju kod tajnog glasovanja uz tajnika plenarne sjednice pomaže i određeni broj zastupnika. Zastupnici koji pomažu predsjedatelju u provođenju tajnog glasovanja predaju zastupnicima glasačke listiće. Predaju glasačkih listića bilježi na popisu zastupnika tajnik Plenarne sjednice zaokruživanjem rednog broja ispred imena zastupnika kojemu je predan zastupnički listić. Broj glasačkih listića i mjesta na kojima će se postaviti određuje tajnik Sabora. Glasovanju kod svake glasačke kutije prisustvuje jedan od zastupnika izabranih da pomažu predsjedatelju. U slučaju ponovnog glasovanja sjednica se prekida radi pripreme novih glasačkih listića. Ponovno glasovanje provodi se istim postupkom kao i prvo glasovanje. Nadam se da ovdje neće toga biti. Zastupnik može glasovati samo jednim glasačkim listićem i to osobno te samo za kandidate navedene na glasačkom listiću. Zastupnik glasuje tako da na glasačkom listiću zaokruži redni broj ispred imena kandidata za kojeg glasuje. Glasački listić na kojem je zaokružen redni broj ispred imena većeg broja kandidata od broja koji se bira, nepopunjeni glasački listić te glasački listić iz kojeg se ne može sigurno i nedvojbeno utvrditi za koje je kandidate zastupnik glasao, smatra se nevažećim. Nakon što su svi nazočni zastupnici predali glasačke listiće i nakon što je predsjedatelj objavio da je glasovanje završeno prelazi se na utvrđivanje rezultata glasovanja u dvorani u kojoj se održava sjednica. Rezultate glasovanja utvrđuje predsjedatelj u nazočnosti zastupnika koji su mu pomagali kod glasovanja na osnovi predanih glasačkih listića. Predsjedatelj objavljuje rezultate izbora i imenovanja na istoj sjednici na kojoj je provedeno tajno glasovanje. Predsjedatelj objavljuje koliko je zastupnika od ukopnog broja zastupnika primilo glasačke listiće, koliko je zastupnika ukupno glasovalo, koliko je bilo nevažećih glasačkih listića te koliko je zastupnika ukupno glasovalo za izbor odnosno imenovanje pojedinog kandidata. Iza toga predsjedatelj proglašava koji su kandidati izabrani ili imenovani. Stoga predlažem da zastupnici koji će mi pomagati kod glasovanja budu: Igor Češek, Zlatko Tušak, Marija Lugarić, Sonja König. To bi bilo dosta. Ima li drugačijih prijedloga? Nema. Određujem stanku za glasovanje, mislim 20 minuta će biti dovoljno. Vidimo se ovdje u Saboru u 12,15 sati. Hvala lijepa. 12,15. [[NASTAVAK NAKON STANKE U 12,06 SATI]] Poštovane kolegice zastupnice i poštovani kolege zastupnici objavit ćemo rezultate glasovanja za izbor povjerenika za informiranje. Rezultati su sljedeći. Od ukupno 151 zastupnika glasačke listiće primili su 93 zastupnika. Glasovala su 93 zastupnika i zastupnice naravno. Nevažećih listića bilo je 7. Rezultati glasovanja su sljedeći. Sandra kandidatkinja Sandra Križanec 3 glasa, kandidatkinja Ana-Marija Musa 83 glasa. Shodno rezultatima proglašavam da je za povjerenika za informiranje izabrana poštovana Ana-Marija Musa. Čestitam još i želim da obavlja posao u interesu javnosti. [[Pljesak.]] Poštovane kolegice i kolege, objavljujem da ćemo nastavak plenarnog zasjedanja Hrvatskog sabora početi u ponedjeljak 28. ovog mjeseca i ove godine u 14,00 sati sa 11. točkom sada utvrđenog dnevnog reda Konačni prijedlog zakona o potvrđivanju Sporazuma između Vlade Republike Hrvatske i Vlade Francuske Republike na području obrane, hitni postupak, prvo i drugo čitanje, P.Z. br. 489. itd. A u ponedjeljak ćete dobiti ovo što smo danas uvrstili u dnevni red i redoslijed dalje. Ugodan vikend. Čekamo vas u ponedjeljak iz jutra već.